OpenLLM-France/wikimedia huggingface dataset:
# Pevar Aviel/Eur ger araog

| ◄ Eur ger bennag divarbenn an Aviel | Eur ger araog (S. Lucas, I, 1-4) | KENTA LODEN ► |
EUR GER ARAOG
(S. Lucas, I, 1-4.)
Calz tud ho deus clasket lakaat en urz histor an traou a zo bet great en hon touez, en eur heul ar pez ho deus lavaret d’eomp ar re ho deus guelet anezho azaleg ar penn kenta hag a zo bet carget d’ho frezeg.
Me ive, goude beza en em sclerijennet piz var beb tra azaleg ar penn kenta, em eus cavet mad ho scriva d’id en urz, o den mad Theophil, evit ma teui da anaout ez eo guir ar gelennadurez a peus recevet.
# Zon ar c’huenn

| ◄ Cog Louis Padel | Zon ar c’huenn | Testamant ar gazec coz ► |
’N noz tremen, na gouskis takenn,
Kement oan draillet gant ar c’huenn :
 C’huenn du, c’huenn ru, c’huenn griz, c’huenn bail,
Kement c’hoanenn zo tout am draill !
 C’huenn ar merc’hed ’c’h ê ’r re wassan :
Me zo approu a gement-man.
 En de all ’c’h is zioul gant ma dorn
Hac a dapis eun a oa born.
 Ha me d’hi c’hass d’ar meudeusinn,
Oe hanvet d’in ar Filouinn,
 Hi lacâd d’ehan war ann dol ;
Hac hi o lampad en he gaol ;
 Ar wreg oc’h erruout en ti, ’C’h essa dispega anezhi.
 — Chouch ! emez-han, n’eus ket da douch,
Pe ôtramant collfet ho couch.
 Touche-mi, touche-main,
 Touche la bedain.
Ar re-ze zo castrillès
Ozet gant Mari Fransès !
 Scrivus, paillotinn,
Eur gours-gris, en latinn.
Couillec, kémener. — Guerliskinn.
# Zon ar jistr

| ◄ Dirak eur be | Zon ar jistr |
War dôn : Matilin an Dall.
* Ma bennoz d’ar jistr melen,
* Yec’hed ar Vretoned,
* A lak ar galon laouen
* En kreiz ar boan-spered.
* Diskan
* Evomp jistr, butunomp,
* Bezomp seder ha kanomp ;
* Holl en dro, holl en dro,
* Bec’h d’an ebato…
* Gê !
* Penoz e c’hallfemp kana
* Rei tro d’an ebatou ?
* Penoz e c’hallfemp beva
* Hep an dour avalou ?
* Ar jistr a ro tân d’ar gwad,
* A lak dir war an tâl,
* Dirakan netra na bad,
* Hen a ra d’imp nijal,
* Jistr enpad labouriou-hanv
* Eo nerz an ezili,
* A hed an nosveziou-goanv
* Hen eo mestr an dudi…
* Mar zo en hon zraouiennou
* Kenliez a vleuen,
* Mar d’eo koant hon merc’hedou,
* Bennoz d’ar jistr melen !
* Mar d’eo kenkoulz Breiz-Izel,
* Ha ken têr ar Breizad,
* Lavaromp a vouez uhel :
* Trugare d’ar jistr mad ?
* Ya, trugare dar jistr mad,
* Jistr a-leiz ar skudel…
* Bevet ha bevet dalc’hmad
* Potred hon Breiz-Izel !
* Ne vefomp biken trec’het
* Mar tilezomp a-grenn,
* Ar gwin-ardant milliget
* A ra d’imp koll hon fenn.
* Ar gwin-ardant zo klenved,
* Droug, malloz, kasoni,
* Ar jistr mad a zo yec’hed,
* Yec’hed da bep hini…
* Ar jistr eo ar gwellan tra
* Eneb falc’h an Anko ;
* Neb a dalc’ho d’en eva
* Birviken na varvo !
# Zon joaus da dansal

Oberennoù damheñvel pe handelvoù all zo ivez, gwelout Son joaus da dansal.
| ◄ En penn ann ale | Zon joaus da dansal | Madelonic ► |
Disul, me am boa,
Disul, me am bô Tri amourous iaouanc,
Da dansal war eun dro.
Dansal en-tre daou,
Tremen a biaou ; Dansal en-tre tri,
Tremen hep hini ;
Gwascan war he droad,
Ober ser-lagad,
Ober goab anezhan,
Obstant d’he holl vad.
Pa defer d’am gweled,
Digemenet d’in,
Ma lardin ma c’hrampoez,
Ha ma ho uoïn.
Ma lardin ma dor,
Na wigouro ket :
En guele ’r gabinet
E vin o cousket.
N’det ket dre ma leur,
Da voustran ma fleur,
Côl, pour hac ognon,
Zivi ha cresson ; Tolet plouz en tan,
M’ho cuelin, ma mignon !
Intanvez Peutite — Kerbors.
# Zon martolod

| ◄ Distro eur zoudard | Zon martolod | Merc’hed Keriti ► |
Pa vec’h-c’hui, ma mestrezic,
’N eur guele, cousket mad
Me a ve, ma mestrezic,
O lavigan, ’n eur vag.
Pa vec’h-c’hui, ma mestrezic,
Dre ann assambleou,
A ven-me, ma mestrezic,
O paean ma gueliou.
Marguerite Conna. — Pludual, août 1889.
# Zonjomp, o kristenien (Ar varn gentan)

Oberennoù damheñvel pe handelvoù all zo ivez, gwelout Sonjomp, O kristenien (Ar varn Genta).
| ◄ Chilaouet ma, Jezus (Ar maro) | Zonjomp, o kristenien (Ar varn gentan) | Barnet a vo kement den (Ar varn divezan) ► |
1. Zonjomp, o kristenien, ha zonjomp e gwirione, Goude ’r maro raktal e vimp barnet gant Doue.
Gwerc’hes Vari, ma Mam leun a drue, Gret d’in doujan ar varn keit ha ma ’z on e bue.
2. Na vo ket c’hoaz zerret d’hon c’horf kez e zaoulagad, Ma klevimp ar Barner o c’hourc’hemen d’imp tostat.
3. Neuze hon ine paour stravillet ol gant ar spont, Hep gallout ’nem guzan a dleo rentan e gont.
4. Eul leor a zigoro a skrivomp en-han bemde Hon euvrou fal pe vad, dre ma reomp aneze.
5. E diabars hon ine e lennimp hon fec’hejou, Nemet ar re goalc’het gant pinijen ha daerou.
6. Pegen hir al listen evit an dud na glaskont Nemet o flijadur er bed-man pad ma vevont !
7. Na zant nag êl eno na ziredo d’hon difen, An Env a vo bouzar ha didalve ar beden.
8. Mes ar gwir zervijer a ledo dirag e Vest An tensoriou gantan medet en amzer an est.
9. Eur zetans a glevimp a vue pe a varo, Hag hon stad goude-ze da virviken a bado.
10. Pep hini ac’hanomp kenkent a iei de dachen, Gant ele pe diaoulou a deuo d’e ziarben.
11. Kals war hent an Envou a daleo eun neubet Ken na vint bet en tan euz poultr ar bed dieubet.
12. Pegen fur eo etâ neb a gerz eün er bed-man. O karet a galon e Grouer hag e nesan !
13. Skubet euz hoc’h ine dre eur govizion zantel Ar fank euz ar pec’het, d’ho techou fal gret brezel.
14. Tremenet peb devez evel pa renkfe bezan Ar fin euz ho peaj hag ho tevez divezan.
15. N’eus fors pegouls neuze e tei Doue d’ho kervel, Abred pe divezad, prest a vefet da vervel.
# Zon ar iar

Oberennoù damheñvel pe handelvoù all zo ivez, gwelout Son ar Yar.
| ◄ Annaïc | Zon ar iar | Al louarn galant ► |
Êt ê ma iaric er wéenn,  Landari !  Penos rin-me d’ezhi diskenn ? Toudaritita, toudaritita, tra la la !  ritila, tra la la !
 Skeï bruzun bara ’n plass ann ti, Laret d’ar iar : piti ! piti !
Préparet ê ann oustillô Da lâcad ar iar d’ar maro.
 Ar iar, pa glewas he setans, Zo êt e-mès, gant dilijans.
 Allas ! a-bell na n’ê ket êt, Er marchossi ê bet tapet.
 Annaïc Huon, c’hui a pô Mallos ann holl gigi ar vro,
 Lacâd ann distruj war ar iêr Lacâd ar viou da véza kér !
Mac’harit Scrignac. Rosmapamon-Ferrost, 1886.
# Zon ar rossignolic

| ◄ Evel eur vagic war ar stanc | Zon ar rossignolic | Son ar vergerennic ► |
— Canet, canet, rossignolic ! Beure mad a canet ! — Ken beure ha c’hui, den iaouanc, mar ê d’ar chasse ac’h et ! — Salut d’it-te, camaradic, me na n’an ket d’ar chasse, Me zo ’fonet da Gerlosket, da welet ma c’harante. Hac hen o c’houlen digant-han, dre ma oa habil a vec : — Cals a die zo ’n Kerlosket, da bini an-he ac’h et ? Nac heman o respont d’ehan, dre ma oa he wir vignon : — Salut d’ite, camaradic, n’on ket en covizion... Na war benn eur pennad goude, hen o remerq he vestrès, Deuz he liw ha deuz he bisaj a welas oa clanvourès. Hac hen o c’houlen diouthi, na p’hi gwele contristet : — Pe c’hui a zo clanv a galon, pe c’hui zo clanv a spered ? Hac hi hac o respont d’ehan, gant eun airic grasius : — Na n’on ket sujet da glenved, nann, a drugare Jesus !... — Caer a deveuz ar genvniden dont da steui he gwiad, Dont d’hi steui ha d’hi ledan, ha d’hi zec’han war ar prat, Eur bar awel ac’h erruo hac hi zavo ac’hane : Ha calono an dut iaouanc a zo memes-tra ’vel-se.
Marc’harit Fejer. — Plourio.
# Zon cloarec Pempoul

Oberennoù damheñvel pe handelvoù all zo ivez, gwelout Son Kloarek Pempoul.
| ◄ Remed an amourous clanv | Zon cloarec Pempoul | Perrina Coat ► |
En-tre kêric Pempoul ha pales ar Roue, Eman an Duc a Oelo o sevel eun arme ;
Eman an Duc a Oelo o sevel eun arme. Me ’zo eur c’hloarec iaouanc a lavar mont ive.
Pa oer er magnificat, ebars ar gouspero, C’hantren eur c’hloarec iaouanc, gant he gamarado ;
C’hantren eur c’hloarec iaouanc, en satin guenn guisket ; Calon ar vergerennic a oa rejouisset.
Hi tistreï en dro, lâret d’hi c’hamaradès kêr, — Setu duont eur c’hloarec a escopti Tréger !
Setu duont eur c’hloarec a escopti Tréger ! Mar meritan an enor, e tei d’am c’hass d’ar gêr.
P’oa achu ’r magnificat, ive ar gouspero, Hi da zaludi ’r c’hloarec, ebars en ber gomzo :
— Salut d’ac’h, cloarec iaouanc, ha d’ho compagnonès ! — Ha d’ac’h ive, bergeren, ha d’ho camaradès !
— Ha pa valefen aman seiz lew en dro da gêr, Me na gavfen ket unan capab d’am c’hass d’ar gêr ;
Me na gavfen ket unan capab d’am c’hass d’ar gêr, Nemet oc’h, cloarec iaouanc, a deufe da ober.
— Salocrâz, bergerennic, evit se na rin ket, Rac me a zo da Doue gant ma zud prometet ;
Rac me a zo da Doue gant ma zud prometet, Hac obeïssan d’ezhe, bergeren, a zo rèd.
— Na na n’oc’h ket beleget, ken neubent na oc’h sacr, Ma allet cass d’ho ligne eun digare bennac,
Na mo ho craïo noter, pe brizer, ma keret ; Ha pa goustfe pemp cant scoet, arc’hant na vanco ket,
— Me a zo pell ’zo amzer o saludin merc’hed, Biscoaz ho ken diavis n’am boa me zaludet.
Adieu d’ac’h, bergorennic, ha d’ho camaradès ! — Ha d’ac’h ive, ’mei, cloarec, ha d’ho compagnonès !
Intanvez Peutite. Kerbors.
# Zon ar mezwier

| ◄ Tog ann efer gist | Zon ar mezwier | Ar mezvier (eil gwez) ► |
Mar peus c’hoant da glewet mizer,
Deût da zilaou zon ar mezwier.
 Me ’m oa pemp cant scoed a leuve,
Tout ec’h on deut abenn an-he ;
 Car, killoro, ha cazec wenn,
Tout ec’h int êt em c’horzaillenn ;
 Eur vuhic vriz, euz ar gwella,
Hac a dije daou lue ar blâ ;
 Nao forc’hel vihan war ma gwiz,
Tout ec’h int êt gant ann hostis.
 Me am eus pemp a vugale,
N’am eus tam bara da reï d’hê ;
 Mes pa rencjenn redec en noaz,
M’am bije gwinn, me evje c’hoaz !
# Zon soubenn al lès

Oberennoù damheñvel pe handelvoù all zo ivez, gwelout Soubenn al laezh.
| ◄ Ar mezvier | Zon soubenn al lès | Canomp ann Nouel ► |
Sonet ’ta sonerrien,
Sonet, ha sonet cre !
E-man soubenn al lès
O vont war ann trebe.
Pa vô mouguet ann tan
Ha lazet ar goulaou,
Droo ann dud nevez
Deuz ’r memès tu ho daou.
Sonet ’ta sonerrien,
Sonet ha sonet franc
E-man soubenn al lès O vônet war ar banc.
Sonet ’ta sonerrien,
Ha sonet, sonet slezr !
E-man soubenn al lès
O vônt war ann dâlfèr.
N’eo ket a dôlio daouarn A ve piket ar men,
N’eo ket a ’dolio morzed A ve formet ann denn.
Chanté par Googen
# Buhez ar Sent/1913/Aniset

| ◄ Patern | Aniset | Mari ann Inkarnasion  ► |
Ar zant-ma a ioa ginidik euz ar Sirii, hag a oue choazet evit gouarn ann Iliz goude merzerenti sant Pi, kenta euz ann hano. Enn he amzer ann dud fidel a oue great goall vuez d’ezho adarre gant ar baianed, mes muioc’h a risk a ioa c’hoaz evitho da veza touellet ha gounezet gant ann heretiked. Ar pennou braz etouez ar re-ma a ioa en em zastumet e Rom evit klask ampouezouni ar feiz enn he zoursenn, enn eur zevel kador ar Gaou e kichen kador ar Virionez. Rom a ioa galvet gant Doue da veza ar vestrez kear euz a rouantelez Jezuz-Krist var ann douar, hag ar fals doktored-se o doa c’hoant da ober anezhi ar vestrez kear euz a rouantelez Satan. Mes Aniset a ioa eur pastor eveziant, hag he zaoulagad a veze ato digor evit dizelel finesaou ann drouk-spered ha labour he vevellien. Ne espernaz netra evit diarbenn ha trec’hi ann heretiked, ha bez’en devoue ann eur da velet ann dud fidel o trei kein d’ezho hag oc’h ober fae var ho c’henteliou.
Doue a zigasaz d’he zikour ann tri zen brudeta a ioa neuze er bed katholik, sant Polikarp, Sant Justin, ha sant Hejezip. Sant Polikarp a deuaz da Rom da c’houlenn kuzul digant ar pab divar benn meur a dra hag a zelle ouz mad ar relijion, hag ann daou zant-ma a roaz ann dorn ann eil d’egile evit difenn guirioneziou ar feiz a enep prezegerien ar Gaou. Epad m’edo e Rom, sant Polikarp a reaz da eur maread heretiked dilezel ho c’hredennou faoz, enn eur rei testeni d’ezho oa kountrol ar c’hredennou-ze d’ar pez en devoa desket he-unan gant ann Ebestel.
Sant Justin a ioa dija e Rom pa oue hanvet sant Aniset da bap. Ar zant-se a ioa bet savet e relijion ar baianed; mes en em c’hreat oa kristen eunn tachad a ioa, ha goudeze oa en em dennet e Rom. N’en doa ken ioul nemed da skleraat d’he dro sperejou ar re all, hag evit kement-se e skrivaz meur a levr evel on euz dija guelet enn he vuez.
Sant Hejezip a deuaz ive da Rom enn amzer sant Aniset. Sant Hejezip en doa heuliet da genta relijion ar Iuzevien; mes ne zaleaz ket da anaout n’edo ket var ann hent mad, hag eur vech gounezet da Jezuz-Krist e poaniaz ive da zifenn ar feiz katholik ha dre he gomzou ha gant he bluenn. Chom a eure ugent vloaz e Rom, hag epad ann ugent vloaz-ma e lakeaz dre skrid ha dioc’h renk kement tra a ioa c’hoarvezet enn Iliz azalek pasion ha maro hor Zalver betek ann amzer ma veve he-unan. Mes al levr-se siouaz! a zo bet kollet goudeze.
Sant Aniset a echuaz he vuez dre ar verzerenti er bloaz 168, goude beza gouarnet ann Iliz epad unnek vloaz. He gorf a oue enterret e guered Kallist ha divezatoc’h e oue kaset da iliz sant Per.
Sant Aniset n’en doa ken ioul nemed da skuill he c’hoad evit Jezuz-Krist. N’ez euz ket, hervez ann Aviel, kaeroc’h testeni a garantez.
Ar zent holl a zo bet joa gantho gouzanv eunn dra Dennag evit Doue ; ha prest oc’h-hu da ober eveldho ? Dioc’h ar pez a lavar ho kaloun var ar poent-ma eo eaz d’ehoc’h gouzout ar muzul euz ho karantez evit Doue. Ma ne fell d’ehoc’h gouzanv netra evithan, e c’heller lavaret n’her c’harit tamm; rak petra eo eur mignoun ha ne fell ket d’ezhan en em zieza ann distera evit ober plijadur d’he vignoun ?
# Er hombat spirituel/Chapistre 62

| ◄ Penaus é teliamp derhel mat ér hombat spirituel bet er marhue. | Penaus éma ret um breparein d’er hombat einep d’en anemiset e um guemer dohomp ér momant ag er marhue. | A buar sorte tantationeu e arriue ér momant ag er marhue, ha da guetan ag en tantation einep d’er fé, hac ag er fæçon de resistein doh en tantation-zé.  ► |
A BOUT nen dé hun buhé ar en doar meit ur brésel continuel, un dra certein é neaoh penaus en déuéh dangerussan vou en deuéhan, rac piue-benac hum lausquou da vout feahet nezé, nen devou mui esperance erbet a salvegigueah. Eit nen hum gollehet quet enta nezé hemp secour, groeit hou possible d’en hum apprestein breman ma ra Doué deoh en occasion, rac en hani e ra brésel guet vaillantis durant er vuhé, e zougou er victoér ér momand ag er marhue a gaus d’en accustumance en dès de feahein é peb occasion é anemiset er ré dangérussan.
Opèn chonget liès ér marhue, rac a pé vou tost, bihannoh a eun e rèi deoh, hou isprit e vou liproh ha guel disposet eit er hombat. En dut ag er bed e béella er chonge-zé èl ur chonge chiffus ha néhançus, guet eun mar lamehai guetai er blijadur e gavant én treu ag en doar, ha rac ma vennant hum zelivrein ag en displijadur ou devehai pe chongehent é teliant col un dé er madeu e gârant quement. Hou goal-inclination ne zisminu quet èl-cé, cresquein e ra é contrel ha quemér nerh a zé e zé. Raccé ehué qùittat er vuhé-ma hac ar en dro er peh e gârant guellan, e zou eveit hæ ur boèn sel calettoh m’émeint het pelloh é creis er plijadurieu.
Mæs eveit hum breparein gùel d’en tremén terrible-zé ag en amzer d’en éternité, chonget guéhavé bout hou hunan, hemp secour erbet, é creis er gloèsieu ag er marhue ; consideret guet attention en treu e yan de laret, peré e ellou nezé gober er muihan poén deoh ; n’ancoehet quet er remedeu e broposein deoh, eit ma ellehet hum chervigein a nehai ér momand deuéhan-hont ; rac ret é gronce desquein gober erhat er péh ne rer meit ur uéh hemp quin, guet eun a hober ur faute hemp reparation, hac arlerh pehani éta berpet un éternité a valeur.
# Er hombat spirituel/Chapistre 63

| ◄ Penaus éma ret um breparein d’er hombat einep d’en anemiset e um guemer dohomp ér momant ag er marhue. | A buar sorte tantationeu e arriue ér momant ag er marhue, ha da guetan ag en tantation einep d’er fé, hac ag er fæçon de resistein doh en tantation-zé. | Ar en tantation ag en disespoér, ha penaus é eller dihuèn doh en tantation-zé.  ► |
CUSTUM en dès anemiset hun salvedigueah d’hun néhancein ér momand ag er marhue dré buar sorte tantationeu dangerus. 1.° Dré zoutanceu ar en treu ag er fé. 2.° Dré chongeu a zizespoër. 3.° Dré santimanteu a vanité. 4.° Dré bep sorte visioneu faus a beré en hum chervige en isprideu-zé a dihoeldæt eit hun trompein.
Eveit er péh e séel er hetan tantation, mar lar deoh en anemis un devis benac faus, ha gùir en apparance, dihoallet mat a zevis guetou, hum goutantet a laret dehou guet un drespet santel : Hum dènn a vaman, Satan, tad guèuïat, rac ne vennan quet memb ha chéleuet, erhoalh é deign credein ol er péh e gred en Ilis santel Romæn.
Dihoallet ehué a hum arrestein ar certein chongeu peré e zèi én hou isprit ha peré, haval vou guenoh, e vou mat d’hou creihuat ér fé : péelleit-hæ èl soliteu er goal-isprit pehani en dès intantion dreno d’hou ç’ambarassein ha d’hou laquad a nebedigueu de ræsonnal guetou. Ma nen doh quet mui é stat d’en hum zizober ag er chongeu-zé, mar dé dejà sorbet hou isprit guetai, beaih ferm, ha ne cheleuet nac er ræsonieu nac er hompseu e larou deoh en anemis, hac é vehent-int ré tennet ag er Scriture santel ; rac ne vern péh quer splan ha péh quer certein é tiscoeint bout, darnet veint, pé fal laret, pé distroêit ag ou antand veritable.
Mar goulèn enta guenoh er goal-isprit petra e gred en Ilis Romæn, ne ret dehou respont erbet ar en dra-zé, mæs èl ma ouïet nen dès quin intantion meit d’hou pammein ha d’hou laquad de fari ar ur guir benac a zihue antand, groêit hemp quin é general un acte a fé ; pé mar fal deoh el laquad d’en devout mui a zrespet, respondet dehou penaus en Ilis e gred er uirioné-zé, ne respondet dehou nitra quin meit éma er péh e gred en Ilis. Hou péet soign drès peb tra ma chommèi hou calon staguet doh er groez, ha laret de vab Doué : O me Hroéour ha me Salver, secouret-mé pront ha ne béellet quet doheign, guet eun mar péellehen a zoh er uirioné e huès anseignet teign ; hac a pe huès groêit teign er græce de vout gannet én hou Ilis, groêit teign uhué er græce de verhuel én hi, eit hou prassan gloër.
# Er hombat spirituel/Chapistre 65

| ◄ Ar en tantation ag en disespoér, ha penaus é eller dihuèn doh en tantation-zé. | Ar en tantation ag er vanité. | A bep sorte trompereaheu er goal-isprit peré é arriue én article ag er marhue.  ► |
EN drivet tantation e zou en tantation a vanité. Ne zouget nitra quement èl quemer en distéran plijadur én oh hou hunan hac én hou œvreu mat. Nen hum hlorifiet jamæs meit é Jesus-Chrouist hun eutru, hac hanàuet éma d’é vuhé ha d’é varhue hemp quin en é huès obligation. Tré vihuehet n’hou péet eveit oh meit câs ha disprisance : hum humiliet muioh-mui ha trugairequeit hemp cess en eutru Doué èl er pèn-caus ag en ol vat e huès groêit. Pedet ean d’hou secour, mæs ne sellet quet é secour èl er bris a hou meliteu-hui, a bout en hou pehai douguet arnoh victoérieu bras. Chommet attàu én dougeance hac avouéet penaus ol hou sourci ne chervigehai de nitra, quenevé en assistance e ra deoh en eutru Doué pehani e zou hou ol esperance. Profitet ag en avertissemanteu-ma, ha beaih sur penaus hou anemiset n’ou devou avantage erbet arnoh.
# Er hombat spirituel/Chapistre 60

| ◄ Ag en devotion tiner hac a boénieu er séhour spirituel. | Ag en examen a goussiance. | Penaus é teliamp derhel mat ér hombat spirituel bet er marhue.  ► |
TRI zra e huès de gonsiderein én examen a hou coussiance : 1.° Er fauteu e hoès groêit durant en deùéh ; 2.° En occasioneu peré e zou bet caus deoh de gouéh én hæ ; 3.° En disposition é pehani é oh de gommance a zevri distrugein hou fal deicheu ha pratiquein er vertuïeu contrel. E quever er fauteu commettet durant en deùéh, hui e rèi er peh em ès anseignet teoh ér chapistre XXVII, pehani e gompèn tout er peh e zou ret gober a pé gouéher én ur péhet benac. Eveit er peh e séel en occasioneu d’hou fauteu, quemeret soign ha sourci de bellat doh-t’hai e guement ma ellehet : anfin eveit hou corrigein a hou zefauteu hac eveit hon pout ér vertuïeu e vanque teoh, hui e rèi nerh d’hou volanté dré en difiance a hanoh hou hunan, dré er gonfiance é Doué, dré en oræson hac én ur zesirein liès distrugein hou fal accustumanceu ha quemer ré vat.
Mar chonget hou pout douguet ur victoér benac arnoh, pé ho pout groêit un œvre mat benac, ne fiet quet én hou, éveheit mat a hum istimein davantage : n’hou conseillan quet memb de chongeal calz én dra-zé, guet eun mar antrehai dréno én hou calon ur santimant segret benac a bresomption hac a vanité. Laqueit enta hou ol œvreu, ne vern pe sorte int, étré deorn un Doué misericordius, ha n’hou péet quin chonge meit a hum aquitttein én amzer de zonnet a hou ol deverieu guet brassoh gret eveit jamæs. N’ancoéhet quet a drugairecad Doué guet en humilité vrassan eit en ol secourieu e huès receuet guetou en dé-zé ; hanàuet éma ean er pèn-caus ag en ol œvreu mat, ha trugairequeit ean é particulier en devout hou telivret ag un nombre bras a anemiset, ré hanad, ha ré n’eller quet guélet, en devout inspiret deoh hilleih a occasioneu de bratiquein er vertu, hac en devout même groeit deoh un anfin a vadeu aral peré e zou cuhet dohoh.
# Er hombat spirituel/Chapistre 61

| ◄ Ag en examen a goussiance. | Penaus é teliamp derhel mat ér hombat spirituel bet er marhue. | Penaus éma ret um breparein d’er hombat einep d’en anemiset e um guemer dohomp ér momant ag er marhue.  ► |
ÉMESQ en ol treu necessær eit douguein er victoér ér hombat spirituel, ret é comptein er vertu a berseverance dré bé hani e laquamp poén de vortifiein hemp arsàu hun goal-inclinationeu peré, en-tré vihuamp, né varhuant quet, mæs e vronce hac e gresque berpet én hun halon èl én ur parq mat de zouguein fal lezeu. Poén collet é clasque lacad fin d’er brésel-zé, pe ne èll achiue meit guet hun buhé, ha piue benac ne vènn quet combattal e gollou sur el liberté pé er vuhé. Ah ! penaus ne vehai ean feahet, p’en dès affær doh anemiset peré ne vennant quet agrên rêin na peoh na arsau, rac sel mui ma um fieer doh-t’hai, sel velimussoh en ou santer. Ne zeliet quet neoah bout souéhet nag a ou nerh nag ag en nombre a nehai, rac ne ve feahet én ur hombat er sort-cé meit en hani e vènn bout feahet, ha rac a henderal ou anemiset n’ou dès quin pouvoér meit en hani e ra dehai hou chef-hui én inour de behani é ret brésel. Hama ne bermettou jamæs ma couéhéhet étré ou deorneu ; ean e vou ean-meme hou tihuennour ; hac èl m’éma hilleih puissantoh eveit hæ ol, ean e rèi deoh er victoér, meit ma vou en ur gombatal guetou, non pas én hou nerh prope, mæs én é ol buissance hac én é vadeleah infini é laquehet hou confiance.
Mar tarde de rêin secour deoh, mar hou lausque én danger, ne gollet quet courage eveit en dra-zè ; credet sur, hac hum cherviget ag er gonsideration-man eit rêin calon deoh ha quemer courage ér hombat, beaih sur é rangèi en treu én ur fæçon ma vou avantajus eveit oh ol er péh e zeli, haval é, laquad ampêchament doh hou cloër. Discoeit dehou hemp quin resolution ha fidélité ; heliet partout hou chef pehani en dès hum exposet d’er marhue eveit oh, ha pehani én ur verhuel en dès feahet er bed ; combattet guet courage édan é anseigneu, ha ne guittet quet en armage que n’hou pou distruget ol hou anemiset ; rac mar ret er vuhé de unan hemp quin, mar doh dissourci assès eit lezel unan a hou coal-deicheu hemp en distrugein, ur blosen vou attàu e zouguehet én hou lagat, pé ur fleche hou pou ér galon, hac é parrat dohoh a gober brésel, hi e dardèi hou victoér.